EL Επίσημη Εφημερίδα της Ευρωπαϊκής Ένωσης C 21/8

Τελική έκθεση του συμβούλου ακροάσεων στην υπόθεση COMP/38.337 — PO/Thread

(σύμφωνα με τα άρθρα 15 και 16 της απόφασης 2001/462/EΚ, EΚΑΧ της Επιτροπής, της 23ης Μαΐου 2001, για τα καθήκοντα του συμβούλου ακροάσεων σε ορισμένες διαδικασίες ανταγωνισμού — ΕΕ L 162 της 19.6.2001, σ. 21)

(2008/C 21/07)

Το σχέδιο απόφασης στην παρούσα υπόθεση δίνει λαβή για τις ακόλουθες παρατηρήσεις:

Εισαγωγή

Η παρούσα υπόθεση προκύπτει κυρίως από επιθεωρήσεις που πραγματοποίησε η Επιτροπή στις 7 και 8 Νοεμβρίου 2001 βάσει του άρθρου 14 παράγραφος 3 του κανονισμού αριθ. 17 του Συμβουλίου, της 6ης Φεβρουαρίου 1962, για την εφαρμογή των άρθρων 85 και 86 της συνθήκης ΕΚ (1), στις εγκαταστάσεις διαφόρων κοινοτικών παραγωγών προϊόντων ψιλικών (2). Μέσω των εν λόγω επιθεωρήσεων και των μεταγενέστερων ερευνών, η Επιτροπή ανακάλυψε στοιχεία για την ύπαρξη τριών συμφωνιών συμπράξεων και συνεννοημένων πρακτικών:

— σύμπραξη στην αγορά νήματος για βιομηχανικούς πελάτες στο Βenelux και τις Σκανδιναβικές χώρες (3),

— σύμπραξη στην αγορά νήματος για βιομηχανικούς πελάτες στο Ηνωμένο Βασίλειο,

— σύμπραξη στην αγορά νήματος για τον τομέα της αυτοκινητοβιομηχανίας στον ευρωπαϊκό οικονομικό χώρο (ΕΟΧ).

Τα στοιχεία φαίνεται να δείχνουν παράβαση του άρθρου 81 παράγραφος 1 της συνθήκης ΕΚ από τις ακόλουθες επιχειρήσεις (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc and Zwicky & Co AG (σε ότι αφορά τη σύμπραξη στο Benelux και τις Σκανδιναβικές χώρες)· American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd and Perivale Gütermann Ltd (σε ότι αφορά τη σύμπραξη στο ΗΒ)· Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG and Oxley Threads Ltd (σε ότι αφορά τις συμπράξεις στον ΕΟΧ).

Κοινοποίηση αιτιάσεων και πρόσβαση στο φάκελο

Στις 18 Μαρτίου του 2004, η Επιτροπή απηύθυνε κοινοποίηση αιτιάσεων (ΚΑ) σύμφωνα με το άρθρο 2 του κανονισμού (ΕΚ) αριθ. 2842/98 της Επιτροπής (5) στις προαναφερθείσες επιχειρήσεις.

Δόθηκε πρόσβαση στο φάκελο μέσω CD-Rom με όλα τα έγγραφα σχετικά με την δραστηριότητα νημάτων του φακέλου της Επιτροπής COMP/38.036 (6) και όλα τα έγγραφα του φακέλου της Επιτροπής COMP/38.337, απεστάλησαν στα μέρη στις 7 Απριλίου 2004.

Λόγω τεχνικού προβλήματος, η πρόσβαση στο CD-Rom ήταν δυνατή μόνο εν μέρει. Η πρόσβαση στις υπόλοιπες πληροφορίες έγινε δυνατή τις επόμενες εβδομάδες.

Λόγω διοικητικού λάθους, ορισμένες πληροφορίες σχετικά με τις τιμές που υπέβαλε η Belgian Sewing Thread B.V., και που περιλαμβάνονταν στο φάκελο της Επιτροπής κοινοποιήθηκαν στα άλλα μέρη χωρίς προηγούμενη ενημέρωση της Belgian Sewing Thread B.V. Λόγω του ίδιου σφάλματος, άλλες πληροφορίες σχετικά με τις τιμές την ανακοίνωση των οποίων είχε δεχθεί η Belgian Sewing Thread B.V., ανακοινώθηκαν στα μέρη μόνο στις 9 Ιουλίου 2005. Δόθηκε η δυνατότητα στα μέρη να διατυπώσουν τις απόψεις τους γραπτώς για τα έγγραφα αυτά εντός τριών επιπλέον εβδομάδων μετά την παραλαβή. Ακόμη, οι αρμόδιες υπηρεσίες της Επιτροπής ζήτησαν συγγνώμη από την Belgian Sewing Thread B.V.

Απάντηση των μερών και προφορική ακρόαση

Η προθεσμία απάντησης στην ΚΑ ήταν η 27η Μαΐου 2005. Κατόπιν σχετικού αιτήματος, δόθηκε παράταση στην Coats Ltd, την American & Efird Inc., την American & Efird Ltd, την Gütermann AG, την Perivale Gütermann Ltd., την Zwicky & Co. AG, την Dollfus Mieg & Cie, την Belgian Sewing Thread N.V., την Amann und Söhne GmbH & Co και την Oxley Threads Limited, Bieze Stork B.V.

Οι απαντήσεις στην κοινοποίηση αιτιάσεων παραλήφθησαν μεταξύ της 18ης Μαΐου και της 21ης Ιουνίου 2004.

Μετά αίτηση προφορικής ακρόασης για την υπόθεση, πραγματοποιήθηκε ακρόαση στις 19 και 20 Ιουλίου 2004.

Στις 24 Σεπτεμβρίου 2004, δόθηκε σε κάθε μέρος μια εμπιστευτική έκδοση των απαντήσεων των άλλων με τα σχόλια που πραγματοποιήθηκαν κατά την προφορική ακρόαση. Τα μέρη ενημερώθηκαν ότι η Επιτροπή μπορεί να χρησιμοποιήσει τα στοιχεία που περιέχονταν στις απαντήσεις στην τελική της απόφαση. Δόθηκαν στα μέρη δύο ακόμη εβδομάδες μετά την παραλαβή για περαιτέρω σχόλια. Τα περισσότερα μέρη αξιοποίησαν τη δυνατότητα αυτή.

Σχέδιο τελικής απόφασης

Αφού δόθηκε στις επιχειρήσεις η δυνατότητα να ανακοινώσουν τις απόψεις τους σχετικά με τις αμφιβολίες που διατύπωσε η Επιτροπή, η Επιτροπή αποφάσισε να κλείσει τη διαδικασία κατά της American & Efird Inc και της American & Efird Ltd δεδομένου ότι δεν διέθετε επαρκή στοιχεία για τη συμμετοχή της American & Efird στη σύμπραξη στο Ηνωμένο Βασίλειο. Για τους ίδιους λόγους, η Επιτροπή αποφάσισε να κλείσει τη διαδικασία κατά της Gütermann AG στη σύμπραξη στον τομέα της αυτοκινητοβιομηχανίας. Δεδομένου ότι η μόνη δραστηριότητα της Flovest ήταν η κατοχή μετοχών της ΒST χωρίς να συμμετέχει στην εμπορική πολιτική της θυγατρικής της, η Επιτροπή αποφάσισε επίσης να κλείσει τη διαδικασία κατά της. Flovest ΝV. Επιπλέον, πραγματοποιήθηκαν ορισμένες ακόμη προσαρμογές βάσει των απαντήσεων των μερών.

Tο σχέδιο απόφασης περιλαμβάνει μόνο τις αιτιάσεις για τις οποίες τα μέρη είχαν την ευκαιρία να εκφράσουν τις απόψεις τους.

Κατά συνέπεια, συμπεραίνω ότι το δικαίωμα ακρόασης έγινε σεβαστό στην παρούσα υπόθεση.

Bρυξέλλες, 12 Σεπτεμβρίου 2005. Karen WILLIAMS

(1) ΕΕ 13 της 21.2.1962, σ. 204/62.

(2) Βλέπε απόφαση της Επιτροπής της 26.10.2004, υπόθεση 38.338 PO/Needles.

(3) Δανία, Φινλανδία, Σουηδία και Νορβηγία.

(4) Αναφέρονται επίσης στη συνέχεια ως «τα μέρη».

(5) ΕΕ L 354 της 30.12.1998, σ. 18.

(6) Ο φάκελος COMP/38.036 περιείχε τα έγγραφα που είχαν ληφθεί πριν από την επιθεώρηση, έγγραφα που είχαν αντιγραφεί κατά την επιθεώρηση και έγγραφα που ελήφθησαν αμέσως μετά την επιθεώρηση.